Poul Nødgaard (DF), 1999-10-27:
Jeg gad vide, hvad den danske befolkning ville sige, såfremt den var helt klar over, at Folketinget her i dag behandler et lovforslag, hvor ikke mindre end 3.157 voksne og 2.386 børn gøres til danske statsborgere.
Og ikke nok med det: Lovforslaget indeholder oplysning om, at der i indeværende folketingsår kommer flere lovforslag af samme slags.
Så det skal ikke undre mig, om vi i løbet af folketingsåret opnår at give ca. 15.000 udenlandske borgere dansk statsborgerskab.
Med dansk statsborgerskab følger de største rettigheder, der kan opnås noget sted i verden.
Derfor må Dansk Folkeparti også med stigende uro være tilskuer til, hvordan et kompakt flertal her i Folketinget slår de offentlige kasser på vid gab for de tusinder af udlændinge, der i de seneste år er kommet ind i Danmark, og som for en stor dels vedkommende ikke er i stand til at klare sig selv økonomisk set.
De kæmpestore økonomiske udgifter, den førte politik medfører,
må betales af de skatte- og afgiftsplagede danskere, der så tilmed må være vidne til, at der på en række områder mangler økonomiske midler.
Lad mig f.eks. blot nævne de uværdige forhold, der bydes specielt de ældre, der er ramt af sygdom, og som mange gange stuves sammen i små stuer på sygehusene, ligesom de sindslidende i Danmark har meget uværdige forhold at leve under.
Det ved jeg i hvert fald fra de medlemmer, der er medlemmer af det såkaldte § 71-udvalg.
Og så spørger vi i Dansk Folkeparti: Hvor længe skal en sådan udvikling fortsætte?
Det kan den, indtil et flertal her i Folketinget tager skeen i den anden hånd, hvilket i den aktuelle situation vil sige, at man stopper for tilstrømning af udenlandske statsborgere, hvilket så vil medføre, at antallet af ansøgere om dansk statsborgerskab går drastisk ned.
I den kommende tid vil Dansk Folkeparti stille en række
spørgsmål med henblik på at få reduceret lovforslaget
, men når vi ser på alliancen her mellem regeringen og SF og sikkert også Enhedslisten og så partiet Venstre, så er der nok ikke de store muligheder for at imødekomme vore ønsker om at se med helt anderledes kritiske øjne på det foreliggende lovforslag om dansk statsborgerskab.
Så var det glædeligt her i dag at høre, at Det Konservative Folkeparti ikke er med i den aftale mellem regeringen og Venstre om, hvordan man tildeler dansk statsborgerskab efter regelsættet.
Men jeg må sige, at glæden jo ikke varede ret længe, for når den konservative ordfører så straks efter lægger det i hænderne på regeringen og melder, at man selvfølgelig stemmer for lovforslaget samlet til slut, så ved jeg ikke, hvor meget de holdninger egentlig er værd, som den konservative ordfører har givet udtryk for.
Og så må jeg sige til sidst: Danmark skal ikke være et lukket land; men en taludvikling som beskrevet i Indenrigsministeriets publikation af juni 1999 - den står jeg med her - taler sit tydelige sprog om, hvilken faretruende udvikling Danmark står over for i de kommende år.
Og desværre tyder meget på, at et politisk flertal ikke er i stand til eller ikke vil ændre tingenes tilstand.
At Socialdemokratiet fører an i den førte politik på udlændingeområdet, skal have et par ord med på vejen.
Er man i Socialdemokratiet overhovedet klar over, at rigtig mange vælgere forlader partiet, fordi de føler sig svigtet på udlændingeområdet? Da jeg for nogle dage siden viste lovforslaget til en socialdemokratisk vælger i mit lille lokalsamfund, udbrød han spontant, da han havde siddet og læst lidt i lovforslaget - også de mange mærkelige navne: »Poul, det kan ikke være sandt, det her.«
Jo, det er sandt!
Og så sagde jeg til ham: Gå til Klaus Hækkerup, han er din folketingsmand her i Ringstedkredsen, og forklar så ham, at det vil du ikke være med til mere!
Jeg er tilfreds med, at lovforslaget først skal vedtages inden jul - sådan har jeg i hvert fald læst det i aviserne, at man er tilfreds, bare man får det her lovforslag vedtaget inden jul - for det betyder, at der gives Dansk Folkeparti mulighed for et besøg ovre i Justitsministeriets Indfødsretskontor.
Jeg vil ikke sige, at vi gennemgår alle ansøgninger, det har vi ikke mulighed for, men vi har i hvert fald mulighed for at gå over og se et stort antal af de sager, der ligger, og dem vil vi gennemgå meget minutiøst.
Det mener jeg at vi har både pligt og ret til, og det vil vi selvfølgelig benytte os af.
Vi synes stadig væk - det har jeg sagt ved flere andre lejligheder ved behandling af indfødsretslove - at det er meget forkert, at man laver det som et samlet lovforslag.
Jeg synes godt, man kunne lave en opdeling, og det har jeg også indtryk af udmærket kan lade sig gøre.
For vi har det faktisk ligesom De Konservative: Der er et vist antal heri, vi godt kunne have sympati for at give dansk statsborgerskab, men når man gør det som et bunkebryllup her, så er vi nødt til at stemme samlet imod. Jeg vil til sidst sige, at Dansk Folkeparti er bekymret over udviklingen i antallet af danske statsborgerskaber.
Det skal vi ikke skjule.
Og den bekymring tror jeg vi deler med store dele af den danske befolkning.
Det burde Folketinget tænke nærmere over, inden man stemmer disse mange forslag igennem.